Géén plan om F1-straatrenne af te stel | Netwerk24
18 Januarie 2021 08:19
So het die ringkoppe van dié sport Sondag gereageer op 'n berig op die webblad van Formule1, 'n Nederlandse publikasie, dat die Grands Prix in Monaco, Azerbeidjan en Kanada vir 'n tweede agtereenvolgende jaar nie sal plaasvind nie. Dit sou glo weens die onsekerheid wat die koronavirus-pandemie veroorsaak, gekanselleer word.
Die Monaco Grand Prix gaan nie afgestel word nie, sê F1-organiseerders. Foto: Getty Images
Luidens die berig moet die organisering van straatrenne soos dié in Monte Carlo, Baku en Montreal maande vooraf reeds begin en is beamptes onwillig om hulself tot planne te verbind terwyl daar twyfel is of die pandemie hulle wel sal toelaat om die renne aan te bied.
Ondanks die feit dat inentings teen die koronavirus reeds in talle lande beskikbaar is, hang daar vraagtekens oor hoedanig die lewe na normaal sal terugkeer in die eerste helfte van 2021.
Daar is reeds besluit om die Australiese Grand Prix van sy normale Maart-datum na November te verskuif, en die Chinese Grand Prix onbepaald uit te stel. Formule Een se besluitnemers het ná die aankondiging daarvan volgehou geen verdere veranderinge aan die skedule word beplan nie.
'n F1-woordvoerder het aan PlanetF1 gesê: "Ons het die besonderhede van die hersiene 2021-kalender uitgereik en daar is geen ander veranderinge nie. Die voorstel dat straatrenne nie sal plaasvind nie, is heeltemal verkeerd."
Benewens die Grands Prix in Monaco, Azerbeidjan en Kanada kan dié in Singapoer, Australië en Saoedi-Arabië ook as straatrenne geklassifiseer word.
In Formule1 se berig is ook aangevoer dat drie nuwe gashere vir die datums van die drie geaffekteerde straatrenne bepaal is: Istanbul, Mugello en die Nurburgring.
Die huidige 2021-kalender het reeds 'n oop gat, met 'n voorgestelde Grand Prix in Viëtnam wat nie gaan realiseer nie.
Die verwagting is dat 'n Portugese Grand Prix op 2 Mei in die plek daarvan sal plaasvind. Logistiek gesproke sal dit baie sin maak, met 'n besoek aan Barcelona se Catalunya-renbaan wat vir 'n week later geskeduleer is.
Die Emilia Romagna, wat verlede jaar vir die eerste keer by Imola plaasgevind het, is ook op die 2021-kalender ná die besluit om die Chinese Grand Prix uit te stel. – TeamTalk